Sarawak catat tiga kematian akibat Covid-19 setakat ini
ALEXANDRA LORNA Dua kematian baharu  KUCHING: Sarawak merekodkan dua (2) lagi kematian akibat Covid-19 semalam,
menjadikan jumlah mangsa terkorban seramai tiga (3) orang. Sekretariat Jawatankuasa Pengurusan Bencana Negeri (JPBN) melaporkan dua
mangsa ini merupakan ibu dan anak perempuan daripada keluarga yang sama,
masing-masing berumur 79 dan 40 tahun.  “Mangsa pertama keluarga ini telah meninggal dunia jam 2.00 pagi pada 18
Mac 2020, manakala mangsa kedua meninggal pada jam 1.00 petang, 21 Mac 2020.  “Seorang lagi ahli keluarga ini masih dalam rawatan di Hospital Umum
Sarawak dan memerlukan bantuan pernafasan mekanikal,” katanya dalam satu
kenyataan media, semalam. Tambah kenyataan itu, pelaporan kes kematian yang pertama akibat Covid-19
daripada keluarga ini lambat diterima dari hospital swasta yang merawat kes
tersebut kerana menunggu keputusan ujian makmal yang telah dihantar ke makmal
swasta di Kuala Lumpur.  “Justeru, JPBN menyeru semua fasiliti kesihatan dan perubatan swasta
agar melaporkan semua kes disyaki dan disahkan Covid-19 kepada Pejabat
Kesihatan Bahagian yang berhampiran dengan kadar segera agar tindakan kawalan
boleh dilakukan,” tegasnya. Kematian pertama akibat Covid-19 telah dilaporkan pada 17 Mac 2020, iaitu
seorang pastor. Semalam, Sarawak turut mencatatkan pertambahan sepuluh (10) lagi kes baharu
Positif Covid-19. “Kes baharu positif ini telah menjadikan jumlah bilangan kes di
Sarawak sebanyak 68 kes sejak kes positif pertama dilaporkan pada 13 Mac 2020.  “Dua (2) kes baharu ini dirawat di Hospital Umum Sarawak, Hospital
Sibu (5), Hospital Bintulu (2). Manakala, seorang telah meninggal dunia di
Kuching semasa keputusan ujian pengesahan diperolehi,” jelasnya. Beliau menambah sebanyak 37 kes baharu Person Under Investigation (PUI) jangkitan COVID-19 turut dilaporkan menjadikan jumlah keseluruhan sebanyak 751 kes.  “Sebanyak 711 kes adalah negatif dan 40 kes PUI masih menunggu keputusan makmal,” ujarnya dalam kenyataan media, semalam. 
See author's posts
